b'\n_START_ARTICLE_\nCharlton Athletic FC\n_START_SECTION_\nL\xc3\xa4hihistoriaa\n_START_PARAGRAPH_\nAlan Curbishley toimi seuran managerina vuodesta 1991 aina kes\xc3\xa4\xc3\xa4n 2006 asti. Curbishleyn valtakaudella Charlton kasvoi alempien divisioonien seurasta osaksi Valioliigan vakiokalustoa._NEWLINE_Kaudelle 2005\xe2\x80\x932006 Curbishley hankki Charltoniin Englannin tasolla kovan luokan vahvistuksia. Joukkueeseen liittyiv\xc3\xa4t muun muassa englantilaiset hy\xc3\xb6kk\xc3\xa4ysp\xc3\xa4\xc3\xa4n pelaajat Darren Bent, Darren Ambrose ja Jay Bothroyd. Lainalla joukkueessa pelasivat ven\xc3\xa4l\xc3\xa4inen keskikent\xc3\xa4n taituri Aleksei Smertin (Chelsea, Englanti) sek\xc3\xa4 kaksi puolustajaa; amerikkalainen Jonathan Spector (ManU, Englanti) ja uruguaylainen Gonzalo Sorondo (Inter, Italia)._NEWLINE_Kaudelle 2006\xe2\x80\x932007 Charlton hankki uuden valmentajan Iain Dowien Crystal Palacesta Englannin Mestaruussarjasta Alan Curbishleyn lopetettua. Dowie sai kuitenkin potkut jo marraskuussa Charltonin j\xc3\xa4\xc3\xa4ty\xc3\xa4 Valioliigan h\xc3\xa4nnille voitettuaan vain kaksi ottelua 12:sta. Dowien seuraajaksi nimettiin entinen apulaismanageri Les Reed, jota avusti entinen Charlton-pelaaja Mark Robson. Reed ja Robson saivat v\xc3\xa4isty\xc3\xa4 26. joulukuuta, kun entinen West Ham -luotsi Alan Pardew nimettiin seuran p\xc3\xa4\xc3\xa4valmentajaksi._NEWLINE_Pardew ei onnistunut pelastamaan Charltonia, vaan seura putosi h\xc3\xa4nen alaisuudessaan Valioliigasta Mestaruussarjaan ja vajosi siell\xc3\xa4kin h\xc3\xa4nt\xc3\xa4p\xc3\xa4\xc3\xa4h\xc3\xa4n. Marraskuussa 2008 h\xc3\xa4n sai potkut ja tilalle palkattiin Phil Parkinson, joka ei ole kuitenkaan saanut seuran kurssia k\xc3\xa4\xc3\xa4nnetty\xc3\xa4. Joukkue pelasi kaudet 2016\xe2\x80\x932019 Ykk\xc3\xb6sliigassa, josta se nousi takaisin Mestaruussarjaan kev\xc3\xa4\xc3\xa4ll\xc3\xa4 2019.'